3710 Woorde wat geloof spreek - Forum 2.0 - jimileroux30
3710 Woorde wat geloof spreek
Posted by Jimi le Roux on April 5, 2018 at 8:51am in Padlangs oordenkings
Dis interessant dat die “wapenrusting van God” in hierdie hoofstuk veral verdedigend van aard is. Dit laat ons vasstaan onder aanslae. Daar is egter een aanvalswapen en dit is “swaard van die Gees”, naamlik die woord van God. Die spesifieke term vir “woord” hier is rhema, wat dikwels dui op ‘n gesproke woord, ‘n uitspraak of verkondiging. Mens sou kon sê dat die Woord ‘n wapen in ons mond word as ons dit herhaal, dit bid, dit sing – dit sê! Dit oorwin die vyand. Ons moet in alle geval leer om woorde van geloof te spreek, nie van ongeloof nie. Ons is immers GELOWIGES! Natuurlik voel ons soms moedeloos en praat ons moedelose dinge, maar dan moet ons onthou wie ons God is. Dan moet ons sommer reguit, duidelik en hardop sê dat God dáár is, dat Hy goed is, dat Hy SAL red, dat die vyand verslaan is! Dan stem ons met die waarheid van die Woord saam. Moenie met die leuen van die vyand saamstem nie!
Vader, laat my woorde met U Woord saamstem. Laat my met woorde van geloof en krag en oorwinning praat. Amen!
Oorwin in jou lewe deur God se Woord!